text: La plana del Baix Ter es troba situada al NE de Catalunya, a la comarca gironina del Baix Empordà, en ple centre de la Costa Brava. S'estén entre els massissos de Begur i del Montgrí, i és dividida en dos pel riu Ter que recorre tota la plana fins a la seva desembocadura al Mar Mediterrani.
  Els municipis que ocupen la major superfície de la plana són Torroella de Montgrí-l'Estartit (65,61Km2) i Pals (25,81Km2), que acullen les densitats de població més elevades de la zona (160,8 i 94,38hab/Km2, respectivament).
  Dels 91Km2 que ocupen ambdós municipis, cal destacar que 40 corresponen als espais naturals protegits de les Illes Medes, els Aiguamolls del Baix Ter i el Montgrí. Aquests espais gaudeixen de la protecció del Pla d'Espais d'Interès Natural de Catalunya de la Generalitat de Catalunya, però a més, part d'ells formen part també de la Xarxa Natura 2000 de la Unió Europea.
  Ambdues poblacions participen d'una història mil·lenària que ha deixat marques inesborrables en la configuració dels seus nuclis urbans. Mentre Torroella de Montgrí manté en bon estat de conservació les muralles del s. XI-XII i un nucli urbà medieval. Pals és un dels recintes gòtics més importants i ben conservats de la comarca.
  Però a més, ambdós estan formats per diferents nuclis urbans, creats en diferents períodes i per tant amb diferent morfologia urbana.
  Concretament Torroella de Montgrí presenta 1) la pròpia vila de Torroella de Montgrí, que presenta dos barris de diferent origen (el nucli alt-medieval i els eixamples moderns que envolten el nucli medieval), 2) l'Estartit, al sector costaner, 3) Sobrestany, 4) la Bolleria i 5) diverses urbanitzacions situades tant a la línia de costa com en els pendents de la muntanya del Roca Maura.
  Vista panoràmica de Torroella de Montgrí
  Pel que fa a Pals, s'hi poden diferenciar 3 nuclis urbans: 1) la vila de Pals (format per dos barris: el Pedró (casc antic) i el barri de Samària), 2) els Masos de Pals, el veïnat originàriament format per masies disperses, i 3) la Platja de Pals, una urbanització que s'estén al llarg de la Platja de Pals.
  D'entre tots aquests nuclis de població cal destacar l'Estartit (a Torroella) i la Platja de Pals (a Pals), com a nuclis marítims, molt més moderns que la resta de nuclis de població, que s'han convertit en importants centres turístics.
  Vista panoràmica de Pals
  Són molts, diversos i de gran bellesa els paisatges que conflueixen en la plana del Baix Ter. Hi trobem una plana fèrtil banyada pel riu Ter que combina amb sectors de muntanya, amb l'impressionant massís del Montgrí, que desemboca al mar configurant la costa del Montgrí, amb elevats penya-segats, petites cales i coves. A més, d'altres sectors de costa que presenten una extensa platja de sorra fina. També hi trobem un entorn d'aiguamolls, la majoria d'ells protegits, com els aiguamolls del Ter Vell o les Basses d'en Coll.
  Torre de les Hores (Casc antic de Pals)
  Vista aèria de l'Estartit i Illes Medes
  És aquesta diversitat i riquesa paisatgística, juntament a la seva situació i l'enorme oferta monumental, cultural, lúdica-esportiva, que presenten els municipis de Torroella de Montgrí-l'Estartit i Pals, la que fan de la plana del Baix Ter en un destí turístic de primer ordre.